

ՀԻՄՆԱՎՈՐՈՒՄ

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ԵՎ ՖԻԼՄԻ ԱՌԱՆՁԻՆ ԿԱՏԵԳՈՐԻԱՆԵՐԻ ՊԵՏԱԿԱՆ ՖԻՆԱՆՍԱՎՈՐՄԱՆ ՄԱՍՆԱԲԱԺԻՆՆԵՐԸ ԵՎ ՍԱՀՄԱՆԱՉԱՓԵՐԸ ՀԱՍՏԱՏԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ

1. Իրավական ակտի ընդունման անհրաժեշտությունը
   Որոշման նախագծի ընդունումը բխում է ՀՀ կառավարության 2021 թվականի նոյեմբերի 18-ի N 1902-Լ որոշմամբ հաստատված «Հայաստանի Հանրապետության կառավարության 2021-2026 թվականների գործունեության միջոցառումների ծրագրի» 33-րդ և 36-րդ կետերից, ինչպես նաև «Մեղրին՝ 2026 թ. ԱՊՀ մշակութային մայրաքաղաք» միջպետական ծրագրի պատշաճ կազմակերպման, միջազգային հեղինակավոր փառատոնային հարթակներում Հայաստանի մասնակցությունն ապահովելու և այլ նշանակալի մշակութային միջոցառումների կազմակերպման, ինչպես նաև ֆիլմարտադրության պետական ֆինանսական աջակցության կանոնակարգման անհրաժեշտությունից։
2. Ընթացիկ իրավիճակը և խնդիրները
2.1. «1215. Կրթության, մշակույթի և սպորտի ոլորտներում միջազգային և սփյուռքի հետ համագործակցության զարգացում» ծրագրի «11007. «Մեղրին՝ 2026 թ. ԱՊՀ մշակութային մայրաքաղաք» միջոցառում» միջոցառման շրջանակում նախատեսված է իրականացնել թվով 7 միջոցառում՝ «Մեղրին՝ 2026 թ. ԱՊՀ մշակութային մայրաքաղաք» միջոցառման բացման արարողություն, «ԱՐՏԷՔՍՊՈ» ցուցահանդես-փառատոն, «Համագործակցության երկրների կինոփառատոն», «Տարազֆեստ. Մեղրի 2026»,   «Շվանիձոր.Արդի արվեստի փառատոն», «Մեղրին՝ 2026 թ. ԱՊՀ մշակութային մայրաքաղաք» միջոցառման փակման արարողություն, «Պար առանց սահմանների» փառատոն: Այս միջոցառումները քննարկվել և հաստատվել են ԱՊՀ երկրների Հումանիտար համագործակցության միջպետական հիմնադրամի հետ՝ որպես համատեղ իրականացվող միջոցառումներ և ներառված են միջպետական ծրագրերի պլանում:
Միջոցառումները մեկնարկել են 2026թ. ապրիլի 16-ին Մեղրիում՝ բացման հանդիսավոր արարողությամբ, որին զուգահեռ իրականացվել է նաև ԱՊՀ երկրների «ԱՐՏԷՔՍՊՈ» ցուցահանդես-փառատոնը։ Միջոցառումներին ներկա են եղել ԱՊՀ 7 երկրի պաշտոնական պատվիրակություններ, ԱՊՀ Հումանիտար համագործակցության միջպետական հիմնադրամի, ԱՊՀ Գործադիր կոմիտեի և ԱՊՀ ստեղծարար ոլորտի ներկայացուցիչներ՝ շուրջ 120 մասնակից՝ ներառյալ Հայաստանը։
Նախատեսված ևս երեք միջոցառումները՝ «Համագործակցության երկրների կինոփառատոն», «Տարազֆեստ. Մեղրի 2026» և «Շվանիձոր. Արդի արվեստի փառատոն»-ը, գտնվում են իրականացման փուլում և նախատեսված են անցկացնել 2026 թվականի սեպտեմբերին։ Դրանց իրականացման արդյունքում ծրագրի համար պետական բյուջեով նախատեսված ֆինանսական միջոցներն ամբողջությամբ կսպառվեն։ Միաժամանակ, առանձնահատուկ կարևորություն ունի «Մեղրին՝ 2026 թ. ԱՊՀ մշակութային մայրաքաղաք» միջպետական ծրագրի փակման պաշտոնական արարողության և ծրագրի շրջանակում «Պար առանց սահմանների» փառատոնի իրականացումը։ Նշված միջոցառումների պատշաճ կազմակերպման, ինչպես նաև գործընկեր երկրների ներկայացուցիչների լիարժեք մասնակցությունն ապահովելու համար անհրաժեշտ են լրացուցիչ ֆինանսական միջոցներ, քանի որ ծրագրի առկա ֆինանսավորումը բավարար չէ դրանց իրականացման ծախսերը ծածկելու համար։ 
«Մեղրին՝ 2026 թ. ԱՊՀ մշակութային մայրաքաղաք» ծրագրի շրջանակում նախատեսված միջոցառումների նախապատրաստական աշխատանքներն արդեն իսկ մեկնարկել են՝ հաշվի առնելով, որ դրանք նախատեսում են ԱՊՀ անդամ երկրների ստեղծարար ոլորտի բազմաթիվ ներկայացուցիչների, պաշտոնական պատվիրակությունների, ինչպես նաև ԱՊՀ Հումանիտար համագործակցության միջպետական հիմնադրամի և ԱՊՀ Գործադիր կոմիտեի ներկայացուցիչների մասնակցությունը։ Այդ հանգամանքը ենթադրում է կազմակերպչական մի շարք գործընթացների նախնական իրականացում, մասնավորապես՝ ժամանակացույցերի համաձայնեցում, ճանապարհածախսերի և կեցության կազմակերպման հետ կապված պայմանավորվածությունների ձեռքբերում, որոնց զգալի մասն իրականացվում է ԱՊՀ Հումանիտար համագործակցության միջպետական հիմնադրամի կողմից և արդեն իսկ գտնվում է իրականացման փուլում։ Հետևաբար, նշված միջոցառումների իրականացումն ունի պարտադիր բնույթ, իսկ դրանց չիրականացումը կարող է հանգեցնել միջազգային գործընկերների հետ ձեռք բերված պայմանավորվածությունների խախտման և Հայաստանի Հանրապետության ստանձնած պարտավորությունների ոչ լիարժեք կատարմանը։   
2.2. «1124. Գրահրատարակչության և գրադարանների ծրագրի» «11005. Աջակցություն գրականության հանրահռչակմանը, գրական ծրագրերին և գրքերի միջազգային ցուցահանդեսներին մասնակցությանը» միջոցառման շրջանակում Հայաստանն արդեն իսկ մասնակցություն է ապահովել Բոլոնիայի և Վարշավայի գրքի միջազգային ցուցահանդեսներին: Բացի վերոնշյալ միջոցառումներից նախատեսվում է մասնակցություն Ֆրանկֆուրտի գրքի միջազգային ցուցահանդեսին ևս, որի նախահաշվային գումարը կազմում է 25,907.5 հազ. դրամ, և միջոցառման առկա գումարը  բավարար չէ աշխարհի ամենահեղինակավոր գրական հարթակին մասնակցություն ապահովելու համար: Հայաստանի շարունակական մասնակցությունը տվյալ հարթակին նպատակային է, քանի որ Ֆրանկֆուրտի գրքի միջազգային ցուցահանդեսը համարվում է համաշխարհային գրականության ինտեգրացիոն կենտրոն՝ համախմբելով ամբողջ աշխարհի գրական համայնքներին, ընթերցողներին, պետական կառույցներին, հրատարակչություններին, գրական գործակալություններին, թարգմանիչներին, մասնավոր հատվածի այլ ընկերություններին, մեդիա մասնագետներին՝ առաջարկելով համագործակցության և հաղորդակցության ֆունկցիոնալ կարևորագույն պլատֆորմ, ինչն ինքնին բացառիկ հնարավորություն է հայ գրականության միջազգայնացման համար: Միաժամանակ պետք է նշել, որ Հայաստանը նպատակ ունի դառնալ Ֆրանկֆուրտի գրքի տոնավաճառի պատվո հյուր երկիր, որը ենթադրում է առավել ընդլայնված և շարունակական մասնակցություն:
 Պետք է նշել, որ Ֆրանկֆուրտի գրքի միջազգային ցուցահանդեսին մասնակցության շնորհիվ է, որ ՀՀ կրթության, գիտության, մշակույթի և սպորտի նախարարությունը կարողանում է արտասահմանյան հրատարակիչների շրջանում տարածել «Հայ գրականությունը թարգմանություններում» դրամաշնորհային ծրագիրը: Ծրագրի նպատակը հայ գրականությունը մեր երկրի սահմաններից դուրս հայտնի դարձնելն է: Ֆրանկֆուրտի ցուցահանդեսը ոչ միայն նպաստում է հայ գրողների հանրահռչակմանը, այլև հայ մշակույթի և երկրի ճանաչելիության մակարդակի բարձրացմանը: Վերոնշյալ ծրագրի ներկայացումը Ֆրանկֆուրտում հնարավորություն է ստեղծում արտասահմանյան հրատարակչությունների շրջանում բարձրացնելու իրազեկվածությունը հայ դասական և ժամանակակից գրականության նկատմամբ, ինչպես նաև խթանելու նրանց հետաքրքրվածությունը՝ այդ ստեղծագործությունները թարգմանաբար հրատարակելու ուղղությամբ։ Հարկ է նաև նշել, որ Ֆրանկֆուրտի գրքի միջազգային ցուցահանդեսին շարունակաբար մասնակցում են շուրջ 100 երկրից ավելի քան 4,000 ցուցադրողներ, 90,000-ից ավելի գրահրատարակչական ոլորտի մասնագետներ, 85,000-ից ավելի այցելուներ, ինչպես նաև 6,000-ից ավելի լրագրողներ և մեդիայի ոլորտի ներկայացուցիչներ։
  2.3. «1056. Կինեմատոգրաֆիայի ծրագրի» «11005. Կինոարվեստի հանրահռչակում» միջոցառման շրջանակում նախատեսվում է իրականացնել միջազգային աննախադեպ կարևորություն ունեցող երկու ծրագիր՝ Կաննի միջազգային կինոփառատոնի «Քննադատների շաբաթ» (La Semaine de la Critique) պաշտոնական հարթակի շրջանակում «Next Step Studio» միջազգային արտադրական և զարգացման ծրագրին մասնակցություն և «Հայ կինոյի զարգացման համաժողով 2026» ծրագիրը: Next Step Studio միջազգային արտադրական և զարգացման ծրագիրը հանդիսանում է եզակի միջազգային մոդել, որը միավորում է ֆիլմարտադրությունը, համատեղ ստեղծագործությունը և փառատոնային պրեմիերայի հստակ ապահովված ուղին: Ծրագրի արդյունքում հայաստանյան ֆիլմարտադրողները հնարավորություն կունենան նկարահանել 4 համատեղ արտադրության կարճամետրաժ ֆիլմեր՝ օտարերկրյա գործընկերների հետ, ինչպես նաև այդ ֆիլմերը և հայաստանյան 4 մասնակցի լիամետրաժ նախագծերը կներկայացվեն Կաննի միջազգային կինոփառատոնում՝ 2027 թվականին՝ «Ֆոկուս Հայաստանի» շրջանակում: «Հայ կինոյի զարգացման համաժողով 2026» ծրագիրը նախատեսված է իրականացնել Հայ մշակույթի և արվեստի միջազգային համակարգման խորհրդի հետ համատեղ, և այն միտված է Հայաստանի կինոարդյունաբերության զարգացման ռազմավարական ուղղությունների հստակեցմանը, միջազգային համագործակցության ընդլայնմանը և հայ կինոյի միջազգային տեսանելիության բարձրացմանը։ Համաժողովը նաև նախապատրաստական կարևոր փուլ է 2027 թվականի գարնանը նախատեսվող Արվեստի և մշակույթի ներդրողների գագաթնաժողովի համար՝ ստեղծելով մասնագիտական և ռազմավարական հիմք՝ հետագա ներդրումային քննարկումների, գործընկերությունների և ոլորտի զարգացման ծրագրերի համար:
2.4. Որոշման նախագծի N 6 հավելվածով սահմանվել են ֆիլմերի առանձին կատեգորիաների պետական ֆինանսավորման մասնաբաժինները և սահմանաչափերը, ինչն անհրաժեշտ է կինեմատոգրաֆիայի ոլորտում ֆիլմարտադրության պետական ֆինանսական աջակցության կանոնակարգման և հատկացումների հստակեցման՝ 2026թ-ին Կինեմատոգրաֆիայի ոլորտին պետական ֆինանսավորում հատկացնելու նպատակով մրցույթների կազմակերպման և անցկացման համար:
3. Կարգավորման նպատակը և բնույթը
    Կարգավորման նպատակն է վերաբաշխման արդյունքում ապահովել վերոնշյալ միջոցառումների պատշաճ իրականացումը և սահմանելու ֆիլմերի առանձին կատեգորիաների պետական ֆինանսավորման մասնաբաժինները և սահմանաչափերը:
3.1. «Մեղրին՝ 2026թ-ի ԱՊՀ մշակութային մայրաքաղաք» ծրագրի լիարժեք իրականացումն ապահովելու նպատակով «1168. Արվեստների ծրագրի» «11005. Մշակութային միջոցառումների իրականացում» միջոցառման «Միջազգային ցուցահանդեսներին մասնակցություն» տողի 18,000.0 հազ. դրամն ուղղվում է «1215. Կրթության, մշակույթի և սպորտի ոլորտներում միջազգային և սփյուռքի հետ համագործակցության զարգացում» ծրագրի «11007. «Մեղրին՝ 2026 թ. ԱՊՀ մշակութային մայրաքաղաք» միջոցառում» միջոցառման առկա 2,096,2 հազար դրամին:
3.2. Ֆրանկֆուրտի գրքի միջազգային ցուցահանդեսին Հայաստանի պատշաճ մասնակցությունն ապահովելու նպատակով «1124. Գրահրատարակչության և գրադարանների ծրագրի» «11007. Գրականության հրատարակում» միջոցառման հատկացումներից 7,632.0 հազ. դրամն ուղղվում է «11005. Աջակցություն գրականության հանրահռչակմանը, գրական ծրագրերին և գրքերի միջազգային ցուցահանդեսներին մասնակցությանը» միջոցառման «Գրքերի միջազգային ցուցահանդեսներին և նախագծերին մասնակցություն» տողի առկա 18,275.5 հազար դրամին:
3.3. Կաննի միջազգային կինոփառատոնի «Քննադատների շաբաթ» (La Semaine de la Critique) պաշտոնական հարթակի շրջանակում «Next Step Studio» միջազգային արտադրական և զարգացման ծրագրին մասնակցության և «Հայ կինոյի զարգացման համաժողով 2026» ծրագրի իրականացման համար անհրաժեշտ  11,893.4 հազ. դրամն ապահովելու նպատակով «1168. Արվեստների ծրագրի» «11005. Մշակութային միջոցառումների իրականացում» միջոցառման «Արվեստի ոլորտի ստեղծագործական ծրագրեր և նախագծեր» տողից՝ 8,683.4 հազ. դրամ, «1124. Գրահրատարակչության և գրադարանների ծրագրի» «11007. Գրականության հրատարակում» միջոցառումից՝ 566.4 հազ. դրամ ուղղվում է  «1056. Կինեմատոգրաֆիայի ծրագրի» «11005. Կինոարվեստի հանրահռչակում» միջոցառման առկա 2,643.6 հազ. դրամին:
3.4. «1056. Կինեմատոգրաֆիայի ծրագիր» ծրագրի «11001. Կինոնկարների արտադրություն» միջոցառման շրջանակում ֆիլմարտադրության պետական ֆինանսավորման գործընթացի կանոնակարգման համար անհրաժեշտ է սահմանել ֆիլմերի առանձին կատեգորիաների (խաղարկային, վավերագրական, անիմացիոն՝ Զարգացման, Արտադրության և Հետարտադրության փուլերի լիամետրաժ և կարճամետրաժ) պետական ֆինանսավորման մասնաբաժինները (%) և սահմանաչափերը (մեկ նախագծի առավելագույն ֆինանսավորման չափը), որով շահառուների համար կհստակեցվեն ոլորտին հատկացվող ֆինանսավորման չափաբաժինները՝ ըստ արտադրության ուղղությունների և տեսակների:
Կարգավորումն ունի ֆինանսատնտեսական բնույթ և ուղղված է արդյունավետորեն ապահովելու պետական կարևորության մշակութային միջոցառումները։
4. Նախագծի մշակման գործընթացում ներգրավված ինստիտուտները և անձինք
Իրավական ակտի նախագիծը մշակվել է Հայաստանի Հանրապետության կրթության, գիտության, մշակույթի և սպորտի նախարարության մասնագետների կողմից։
5. Իրավական ակտի կիրարկման դեպքում ակնկալվող արդյունքը
Որոշման նախագծի ընդունման արդյունքում հնարավոր կլինի ապահովել վերոնշյալ միջոցառումների և ֆիլմարտադրության աջակցության պատշաճ իրականացումը, ինչը կնպաստի Հայաստանի միջազգային ճանաչելիությանը և վարկանիշի բարձրացմանը, ինչպես նաև կնպաստի Հայաստանի մշակութային կյանքի աշխուժացմանը՝ ստեղծելով նպաստավոր պայմաններ մշակույթի հասանելիության և մատչելիության բարձրացման համար։
6. Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն
[bookmark: _GoBack]    Իրականացվող միջոցառումների կազմակերպման համար Հայաստանի Հանրապետության կառավարության որոշման և որոշմամբ հաստատվող N 6 հավելվածի ընդունմամբ Հայաստանի Հանրապետության պետական կամ տեղական ինքնակառավարման մարմնի բյուջեում եկամուտների ավելացում կամ նվազեցում չի առաջանում:
 	   Հարկ է նշել նաև, որ նվազեցվող միջոցառումների գծով մինչև տարեվերջ ֆինանսական միջոցների վերականգնման անհրաժեշտությունը բացակայում է:
7. Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն
7.1 Այլ իրավական ակտերում փոփոխությունների և/կամ լրացումների անհրաժեշտությունը.
Չի առաջացնում:
7.2 Միջազգային պայմանագրերով ստանձնած պարտավորությունների հետ համապատասխանությունը.
Համապատասխանում է:
8.Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ».
Որոշման նախագիծը համահունչ է Մշակույթի պահպանության, զարգացման և հանրահռչակման 2023-2027 թթ. ռազմավարության Մասնավոր նպատակ 4.1 (Մշակութային և արտաքին քաղաքականության համադրում և ներդաշնակեցնում) և 4.2 (Հայաստանի ճանաչելիության բարձրացում) կետերին, ինչպես նաև Հայաստանի Հանրապետության կառավարության 2021-2026 թվականների գործունեության միջոցառումների ծրագրի Մշակույթ բաժնի 33 կետին՝ Հայ մշակույթի հանրահռչակում, հանրային լայն մասնակցության ապահովում մշակութային կյանքին և 36 կետին՝ Ստեղծագործական կարողությունների լիարժեք արտահայտման և իրացման համար բարենպաստ միջավայրի ապահովում (36.2 «Աջակցություն գրականության հանրահռչակմանը, գրական ծրագրերին և գրքերի միջազգային ցուցահանդեսներին մասնակցությանը»):
9. Այլ տեղեկություններ.
Չկան:




